১৯৪৬ ইংরাজিৎ পূর্ব কচুধরমর ৮৭ নং সোনামানিক বুনিয়াদি বিদ্যালয়ৎ গিরকর প্রাথমিক শিক্ষার অকরাগ। ১৯৫১ ইংরাজিৎ ছাত্রবৃত্তি পেয়া তৃতীয় শ্রেণী পাশ করিয়া শিলচরর পাব্লিক হাইস্কুলে ভর্তি অছিল। ১৯৫৭ ইংরাজিৎ সংস্কৃত বার অঙ্কৎ লেটার নম্বর পেয়া প্রবেশিকা পরীক্ষা (matriculation) পাশ করল। ১৯৫৯ ইংরাজিৎ শিলচরর গুরুচরণ কলেজেৎত কলাবিভাগে প্রথম বিভাগে আই এ পাশ করেছিল। ১৯৬১ ইংরাজিৎ ইমে ঔ কলেজেৎত সংস্কৃত অনার্সল স্নাতক পরীক্ষাৎ গৌহাটি বিশ্ববিদ্যালয়েৎত প্রথম বিভাগে প্রথম অছিল। বার গুরুচরণ কলেজর সমগ্র কলা বিভাগে প্রথম অয়া পাশ করেছিল আর বলাই সিংহ স্মৃতি পুরস্কার পাছিল। ১৯৬৩ ইংরাজিৎ যাদবপুর বিশ্ববিদ্যালয়েৎত প্রথম শ্রেণীৎ প্রথম স্থান দখল করিয়া এম্u200c এ পাশ করেছিল। বার বিশ্ববিদ্যালয়গর সমগ্র কলা বিভাগে প্রথম অছিল আর গিরকরে সতীশচন্দ্র দে স্বর্ণপদকল সন্মান দেছিলা। ১৯৬৮ ইংরাজিৎ A Study in the Bishnupriya Manipuri Language এ নাঙর থিসিসহানরকা যাদবপুর বিশ্ববিদ্যালয়ে গিরকরে Ph. D. ডিগ্রি দেছিলা। ডঃ কালীপ্রসাদ সিংহ গিরক বিষ্ণুপ্রিয়া মণিপুরী সমাজে পইলা ডক্টরেট্u200cগ। ১৯৮২ ইংরাজিৎ The Concept of Absolute in Indian Philosophy গবেষণা গ্রন্থহানরকা গিরকে বর্ধমান বিশ্ববিদ্যালয়েৎত D. Lit ডিগ্রি পেইল।